11 जुलाई 2016 को उना (गुजरात) में दलित युवकों को नंगा कर बर्बरतापूर्वक पीटा गया तथा एसयूबी गाड़ी के पीछे बांध कर कस्बे में घुमाया गया। पीड़ित दलित युवक एक मृत गाय को खाल उतारने के लिए ले जा रहे थे। लगभग 40 की संख्या में सवर्णों ने दलित युवकों को गो-हत्या का आरोप लगा कर न केवल बर्बरतापूर्वक पीटा, बल्कि पिटाई की घटना का वीडियो बना कर पोस्ट भी कर दिया, ताकि उनके ‘शौर्य’ का व्यापक प्रचार हो सके। लेकिन सवर्ण युवकों का यह दांव उल्टा पड़ गया। इस वीडियो को देश भर के दलित संगठनों ने देखा तथा पूरे देश में विरोध दर्ज किया। वीडियो वायरल होने के तुरन्त बाद गुजरात में विभिन्न दलित संगठनों द्वारा प्रदर्शन शुरू हो गया। दलित कार्यकर्ता जिग्नेश मेवानी के नेतृत्व में तीन ट्रक मरे हुए पशुओं को जिला अधिकारी कार्यालय के परिसर में फेंक दिया गया तथा एलान किया गया कि गो रक्षक अपनी मां का अन्तिम संस्कार स्वयं करें। नालियों की सफाई बन्द कर दी गई। गांव-गांव से भी मरे हुए पशुओं को उठाना बन्द कर दिया गया। इसी क्रम में 31 जुलाई को अहमदाबाद में दलित महासम्मेलन बुलाया गया। इस सम्मेलन में लगभग 25 हजार दलितों ने शिरकत की। इसमें बाबा साहब डॉ. अम्बेडकर की शपथ ले कर मृत पशुओं को न उठाने तथा सीवर में घुस कर सफाई न करने का संकल्प लिया गया। 5 अगस्त से अहमदाबाद से दलित अस्मिता यात्रा निकाली गई जो 15 अगस्त को उना में जा कर सम्पन्न हुई, जहां पर दलित स्वतन्त्रता दिवस मनाया गया। इसमें जेएनयू के छात्र संघ अध्यक्ष कन्हैया कुमार व रोहित वेमुला की मां राधिका देवी भी सम्मिलित हुईं।